31974R1579
L 168/7
JURNALUL OFÍCIAL AL UNIUNII EUROPENE
REGULAMENTUL (CEE) NR. 1579/74 AL COMISIEI
din 24 iunie 1974
privind metoda de calculare a prelevării la import pentru produsele prelucrate din cereale și din orez și pentru fixarea în avans a acestei prelevări pentru produsele respective, precum și pentru furajele combinate obținute din cereale
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul nr. 120/67/CEE al Consiliului (1) din 13 iunie 1967 privind organizarea comună a pieței cerealelor, modificat ultima dată de Regulamentul (CEE) nr. 1125/74 (2), în special articolul 15 alineatul (3) și articolul 24,
având în vedere Regulamentul (CE) nr. 359/67/CEE al Consiliului (3) din 25 iulie 1967 privind organizarea comună a pieței orezului, modificat ultima dată de Regulamentul (CEE) nr. 1129/74 (4), în special articolul 13 alineatul (3) și articolul 25,
având în vedere Regulamentul (CEE) nr. 1052/68 al Consiliului (5) din 23 iulie 1968 privind regimul de import și export pentru produsele prelucrate din cereale și din orez, modificat ultima dată prin Regulamentul (CEE) nr. 881/73 (6), în special articolul 2 alineatul (2) și articolul 5,
întrucât componenta variabilă a prelevării aplicabile produselor prelucrate care intră sub incidența Regulamentului (CEE) nr. 1052/68 se stabilește în mod normal pentru o lună și se modifică în acest interval în funcție de variațiile prelevării pentru produsele de bază; întrucât aceste variații nu au întotdeauna efect imediat asupra prețului produselor prelucrate importate; întrucât, de altfel, regulamentul menționat anterior prevede faptul că nu ar trebui modificată componenta variabilă în cursul intervalului de o lună, decât în cazul în care variația prelevării la produsele de bază ajunge la o anumită limită care trebuie stabilită;
întrucât, în vederea punerii în aplicare a articolului 5 din Regulamentul (CEE) nr. 1052/68, componenta variabilă a prelevării pe produsele prelucrate care îndeplinesc condițiile pentru o restituire la producție acordată pentru produsele de bază folosite pentru obținerea acestora ar trebui diminuată cu suma restituirii respective pentru cantitățile de produse de acest tip utilizate la calcularea componentei variabile;
întrucât, în conformitate cu articolul 15 alineatul (3) din Regulamentul nr. 120/67/CEE și cu articolul 13 alineatul (3) din Regulamentul nr. 359/67/CEE, dispozițiile privind fixarea în avans a prelevării la import pot fi extinse în întregime sau parțial la produsele prelucrate și furajele combinate obținute din cereale; întrucât, ținând seama de condițiile de piață și de cerințele comerțului internațional cu privire la aceste produse, extinderile respective ar trebui realizate în acest moment;
întrucât, din cauza condițiilor care definesc comerțul cu malț și a caracterului sensibil al acestuia, în cazul fixării în avans a unei prelevări, ar trebui să se prevadă perceperea unei prime astfel încât malțul importat în acest regim să ajungă în Comunitate în condiții care să nu dezechilibreze piața;
întrucât Regulamentul (CEE) nr. 1080/68 al Comisiei (7) din 26 iulie 1968 privind metoda de calculare a prelevării pe produsele prelucrate din cereale și din orez, precum și pentru fixarea în avans a prelevării pentru unele dintre aceste produse, modificat ultima dată de Regulamentul (CEE) nr. 1047/73 (8), prevede fixarea în avans a prelevării la import numai pentru anumite produse prelucrate; întrucât, de altfel, regulamentul respectiv a fost modificat de mai multe ori; întrucât, din motive de claritate, trebuie înlocuit cu prezentul regulament;
întrucât măsurile prevăzute de prezentul regulament sunt conforme cu avizul Comitetului de gestionare a cerealelor,
ADOPTĂ PREZENTUL REGULAMENT:
TITLUL I
Modificarea prelevării
Articolul 1
(1) În cazul în care, în cursul lunii în care sunt importate produsele prevăzute de Regulamentul (CEE) nr. 1052/68, taxa în vigoare pentru 100 kg de produs de bază depășește cu 0,25 unități de cont taxa medie, corectată în conformitate cu al doilea paragraf de la articolul 2 alineatul (1) din regulamentul în cauză, pentru aceeași cantitate, în primele 25 de zile ale lunii precedente, componenta variabilă a taxei aplicate produsului prelucrat se mărește cu o sumă egală cu excedentul constatat, rotunjit la 0,25 unități de cont sau la cel mai apropiat multiplu de 0,25 unități de cont, suma excedentară fiind apoi înmulțită cu coeficientul indicat în coloana 4 din anexa la Regulamentul (CEE) nr. 1052/68.
Această mărire se aplică în ziua următoare stabilirii excedentului.
În cazul în care, ulterior, în cursul aceleiași luni, prelevarea în vigoare diferă cu cel puțin 0,25 unități de cont per 100 kg de produs de bază față de componenta variabilă mărită, așa cum se specifică mai sus (înainte de înmulțirea menționată anterior), componenta variabilă se mărește sau se reduce cu o sumă egală cu diferența constatată, rotunjită la 0,25 unități de cont sau la cel mai apropiat multiplu de 0,25 unități de cont, diferențele rotunjite fiind apoi înmulțite cu coeficientul menționat anterior.
Cu toate acestea, cuantumul prelevării nu poate fi redus, în nici un caz, sub nivelul stabilit în prima zi a lunii.
(2) În vederea aplicării alineatului (1) la produsele care se încadrează la subpoziția tarifară 23.02 A, taxa pentru 100 kg de „produs de bază” se calculează prin adunarea taxelor aplicabile la 100 kg de grâu comun, 100 kg de orz și 100 kg de porumb și împărțirea totalului la 3.
TITLUL II
Prelevările aplicabile produselor care îndeplinesc condițiile pentru restituiri de producție
Articolul 2
Componenta variabilă a prelevării calculate conform articolului 2 din Regulamentul (CEE) nr. 1052/68 pentru 100 kg de produse prelucrate enumerate în articolul 5 din regulamentul respectiv, se reduce cu o sumă egală cu restituirea la producție acordată la data importului pentru:
(a)
180 kg de porumb pentru prelucrare, cu privire la crupele de porumb și făina pentru industria berii;
(b)
161 kg de porumb pentru obținerea amidonului, cu privire la făina de sago, manioc, arorut, salep și alte rădăcini și tuberculi care se încadrează la subpoziția 07.06 A din Tariful Vamal Comun;
(c)
220 kg de grâu comun pentru obținerea amidonului, cu privire la amidonul din grâu;
(d)
152 kg de brizură de orez pentru obținerea amidonului, cu privire la amidonul din orez;
(e)
161 kg de porumb pentru obținerea amidonului, cu privire la alt amidon decât cel din grâu și orez;
(f)
400 kg de grâu comun pentru obținerea amidonului, cu privire la glutenul din grâu;
(g)
200 kg de porumb pentru obținerea amidonului, cu privire la reziduurile care rezultă din producerea amidonului din porumb (exclusiv lichidul concentrat de înmuiere), cu un conținut de proteine, calculat pe produs uscat, care depășește 40 % în greutate;
(h)
210 kg de porumb pentru obținerea amidonului, cu privire la glucoză, cu sau fără aditivi aromatizanți sau coloranți, în formă de pudră albă cristalină, indiferent dacă este aglomerată sau nu;
(i)
161 kg de porumb pentru obținerea amidonului, cu privire la orice altă glucoză și sirop de glucoză, cu sau fără aditivi aromatizanți sau coloranți.
TITLUL III
Fixarea în avans a prelevării
Articolul 3
(1) Cu privire la importurile de produse prevăzute la articolul 1 litera (d) din Regulamentul nr. 120/67/CEE și la articolul 1 litera (c) din Regulamentul nr. 359/67/CEE, prelevarea aplicabilă în ziua în care se depune cererea de certificat se aplică, dacă solicitantul face o cerere în acest sens atunci când depune cererea de certificat și înainte de ora 13:00, cu privire la un import care urmează să fie efectuat în orice moment în cursul perioadei de valabilitate a certificatului.
În cazul prevăzut la paragraful precedent, prelevarea se corectează, dacă este necesar, cu privire la prețul-prag în vigoare în cursul lunii când are loc importul pentru produsele de bază sau produsele luate ca bază de calcul pentru componenta variabilă a prelevării, fără a aduce atingere eventualei aplicări a celui de-al doilea paragraf din articolul 15 alineatul (3) din Regulamentul nr. 120/67/CEE.
Această corecție se realizează prin creșterea sau reducerea prelevării cu diferența dintre prețul-prag în vigoare în luna în care se depune cererea pentru 100 kg de produs de bază și cel în vigoare în luna în care are loc importul, diferența respectivă fiind corectată cu coeficientul indicat în coloana 4 din anexa la Regulamentul (CEE) nr. 1052/68.
(2) Cu privire la produsele care se încadrează la poziția tarifară nr. 11.07, la prelevarea fixată în avans se adaugă o primă. Această primă, stabilită pe 100 kg de produse prelucrate, este egală cu prima aplicabilă conform articolului 15 din Regulamentul nr. 120/67/CEE și conform Regulamentului nr. 140/67/CEE al Consiliului (9) din 21 iunie 1967 privind normele pentru fixarea în avans a prelevărilor la cereale, modificat ultima dată de Regulamentul (CEE) nr. 2435/70 (10) și în conformitate cu grila în vigoare în ziua în care se depune cererea de certificat, pentru cantitatea de produs de bază luată ca bază de calcul pentru componenta variabilă a prelevării.
Fără a aduce atingere eventualei aplicări a articolului 9 litera (b) din Regulamentul nr. 140/67/CEE, prima se stabilește cu privire la luna în care are loc importul efectiv al produsului prelucrat, prima aplicabilă la importul efectuat în cursul ultimei luni de valabilitate a certificatului de import fiind egală cu cea aplicabilă importurilor efectuate în cursul lunii precedente.
Articolul 4
Pentru fiecare dintre produsele reglementate de prezentul titlu, perioada pentru care se poate obține fixarea în avans a prelevării poate fi redusă conform procedurii prevăzute la articolul 26 din Regulamentul nr. 120/67/CEE.
TITLUL IV
Dispoziții generale
Articolul 5
Statele membre comunică Comisiei, în a cincisprezecea zi a fiecărei luni, cu privire la luna precedentă:
(a)
cantitățile totale de produse prelucrate pentru care au fost eliberate certificate de import;
(b)
cantitățile pentru care au fost eliberate certificate de import cu fixarea în avans a prelevării.
Aceste date trebuie să fie defalcate în funcție de ratele specifice ale prelevării pentru produsele respective.
Articolul 6
Regulamentul (CEE) nr. 1080/68 se abrogă.
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 24 iunie 1974.